정조 22년
戊午四月初五日卯時上御熙政堂朝講入侍時領事李秉模知事金文淳特進官李祖源李鼎運參贊官李泰永侍讀官金銑檢討官李羲甲大司諫宋銓持平鄭繼忠行護軍李城輔記事官洪奭周承膺祚金履永以次進伏訖上命進講銑讀中庸三十三章自詩曰衣錦尙絅止無聲無臭至矣上讀新受音訖命陳文義銑曰不愧屋漏卽此一章之肯綮也常人之情於人所見處雖或收斂而人所不知之地每易放忽伏願燕閑之際深加體念必以誠敬二字爲不愧屋漏之本焉上曰所奏好矣更爲敷陳可也銑曰中庸一篇本末該備而其所歸結不過是無聲無臭四字而已此乃聖學之極功伏願於此四字上深留聖意焉上曰此言亦好矣下番亦陳文義也羲甲曰中庸之極功在於篤恭而天下平一句篤厚於恭非見於言動之間而自底於天下平之效者豈非至德自然之感應有不可誣者乎伏願深加體察使主敬之工無少間斷於未言未動之前焉上曰好矣領事亦爲陳達也秉模曰此章卽中庸一書之總括也申言初學之工以至於不顯篤恭之妙苟究其工夫次序則不動而敬不言而信亦由於動無不敬言無不信不賞而勸不怒而威亦必原於戒之用休董之用威以至於無聲無臭之妙亦必由聲臭可尋處用工然後可以馴致此境篤恭而天下平初無別般工夫亦惟在燕閑蠖濩之中深加操存涵養之工而已聖學緝熙無待加勉而區區所以仰冀者惟在於是矣上曰好矣當體念矣知事亦陳文義也文淳曰聖人之言信如四時不待如綸如綍之著見於外而淵默之中自然孚感此乃馴致極功信在言前而然伏願體念焉上曰好矣特進官參贊官及臺諫亦陳文義也仍敎祖源曰卿以兼司書挾冊胄筵于今三十餘年矣今此講席便是初登須爲陳達也祖源曰中庸一部始之以天命之性終之以無聲無臭精粗本末該括無遺而功化之極至處專在於無聲無臭一句顧其至精至微之地非可以言語形容而惟願聖意之默加體認焉上曰亦好矣鼎運泰永銓繼忠曰玉堂及經筵皆已陳達別無更陳之語矣上敎城輔曰卿之經筵官銜雖已許解而林下讀書之士必有勝於科目中人今旣特令登筵須陳文義也城輔曰臣經學本疎無可仰達矣上曰過矣今日晉接便是初筵與卿酬酢捨經旨而何以哉臨筵求助予意有在須勿辭巽必爲陳達也城輔曰顧臣蒙陋何敢與聞於法講而聖敎若是諄懇謹當以數語仰對矣先儒以此章爲一部小中庸而其中切要之旨專在於愼獨二字無聲無臭所以形容不顯篤恭之妙不顯篤恭所以形容天道之極致故以上天之載結語而究其根本實自愼獨上出來積累於毫忽之間省察於幾微之際一念之發無或少忽然後始可以合於天道矣上曰此章之旨可謂至矣首言衣錦尙絅以明闇然日章之義繼之以淡而不厭三句又繼之以不愧屋漏以明愼獨之義欲言感應之至精至妙則莫若驗於祖考之來格故繼之以奏假無言旣能上格于祖考自能下孚于人民推而至於篤恭而天下平一節深於一節以至無聲無臭而極矣此章之發明愼獨與大學實相表裏蓋大學之愼獨與中庸之戒愼恐懼同一主敬之工而皆以愼字下得則果無同異之可言耶城輔曰戒愼恐懼通貫動靜而言愼獨則就其中拈出一念始發處而言也以此觀之不無分界矣上曰此果不易之論也戒懼之通動靜乃是我東先正發前未發之論而卿言實原於此可謂善看矣仍敎曰聞卿重聽而坐處稍遠今已畢講卿則進前也城輔進前上曰朱夫子章句中常存敬畏四字已有通動靜之意然微旨所在無人劈破及我朝先正文元公金長生始發明之伊後出入經筵之臣亦不能人人發揮而故講官金昌協始著通動靜說然此一段看解極難蓋未發之中著不得工夫纔有欲戒愼欲恐懼之意則雖曰平平提撕略略存在而便已屬一念發處又何異於愼獨之跡雖未動而幾則已著者耶雖以語類或問觀之亦或以戒愼恐懼偏屬靜邊此或緣初年未定之論而若以此四字全然歸之未發境界而便謂寂然不動之體本如此則無或近於以心觀心耶蓋戒愼恐懼雖不可全屬未發而所以能戒愼恐懼者由其常存敬畏也惟其常存此心也故不言之中自不放過而戒愼恐懼底意常無間斷於不睹不聞之際此所以常存敬畏四字之爲章句中第一肯綮也卿於此果如何看解也城輔曰戒懼謹獨乃是千聖相傳之旨訣而今承聖敎發揮闡明無復餘蘊臣實不勝欽仰矣未發境界果難形容纔欲着工便歸已發而伏見故儒臣金昌翕答故贊善魚有鳳書分析界限最爲精的其所謂昭昭具在惺惺在這裏常著照管等語可謂形容得好矣上曰故儒臣一書果爲好矣比之通動靜說亦似有識解深淺之分予於平日亦嘗有味乎斯言而卿於溢宇充棟之中獨能拈出此語卿之所存此亦可知今筵之兩問兩答皆能沕然相契予之所得於卿者亦已多矣自今以後惟冀卿之頻頻上來出入於經筵講學之席以資薰陶啓沃之益也城輔曰臣矇無見解只以師友間一時所聞之說草草仰對而聖敎及此秪增惶愧矣因此文義之敷陳竊有區區所懷玆敢仰達矣先正臣李珥之言有曰道統在上則道行於一時澤流於後世臣以道統之傳深有望於殿下誦味斯言雖百世之後猶可想見其惓惓丹衷臣雖萬萬無似而畢義願忠之誠自謂不後於人千聖相傳之統亦不能無望於殿下焉上曰卿言固好矣然大學序不云乎一有聰明睿智能盡其性者天必命之以爲億兆之君師苟非天下四海一有之人固未可與議於在上之道統自夫家天下以後固有異於羲農堯舜繼天立極之時矣卿於前席誦奏先正告君之語予固感嘆而顧予否德尙安敢比方於宣廟盛時乎率性之謂道修道之謂敎率字雖不容人力而道比性則已就事物上說至於禮樂刑政之敎比諸道又不無分界今也則禮樂刑政無一可觀況可論於道乎不賞而勸不怒而威尙矣無論世道朝象莫可收拾一毛一髮無不受病處予雖欲自居以道統得乎當仁不讓予固當加勉而今聞卿言不覺自顧歉然矣城輔曰聖人之於天道命也三代以後賢君哲辟匪不多矣而苟非降天之聖則豈可人人望之以道統之傳乎臣雖不獲昵侍淸燕親炙聖德而竊聽於一國臣民之言無不以二帝三王之事仰期於殿下矧惟緝熙之工已臻於高明光大之域區區愚忱安得不以千聖相傳之統有望於聖上耶上曰工夫則姑捨是治不徯志化不從欲以今時樣何望其上承道統耶苟求其所以致此內而隱微之際外而注措之間必有受病之源旣知其病願聞其藥經義之討論亦貴活法帝王之學又與韋布有異若但纏繞於心性理氣之名目間陳談則是豈先實後文之意耶但欲實踐必須眞知文義上講究雖若餘事亦不可忽專務躬行可謂實矣而如司馬溫公之篤實君子猶以致知工夫之有所欠缺未免有識解之不到處專窮大本非不高矣而蔥嶺一派遺却道問學一邊終爲異端之歸文義之剖析精微亦豈可以其無用而忽之耶徒講紙上之空言無或有不問蒼生問鬼神之嫌而漢文宣室之問蓋有感於祭祀之鬼神而於祭祀鬼神之中又指其偏者焉故不免後世之譏至若中庸所謂鬼神之爲德則陰陽消長屈伸往來無非鬼神也以今時象觀之則君子小人之道孰伸孰屈孰消孰長卿方新從下土來試言其所聞見也城輔曰臣本以病蟄之蹤且獲欺天之罪旣不敢抗顔對人全無所聞而第伏念人君一念之間實有施乾轉坤之機況今聖學高明卓冠千古一念之發必以堯舜爲準苟或有一毫之不及於堯舜則更須十分省察工夫到處道統在是精一之功旣極其至則外此政令施措不待更着力矣臣嘗觀先輩告君之語有以堯舜事業期望於一日之內者每疑其太迫及今身親當之然後方知其出於懇懇之丹忱矣上曰卿言果好人所以不能爲堯舜亦由於一念毫忽之差矣天道於穆不已文王純亦不已不已所以誠也假使一年之間三百五十九日一日之間十一時此心常存只有一刻一分之少有間斷卽此之頃聖人之道便已息矣譬如盛水滿器置之於繅車之上繅車輪轉無一息之停然後器中之水無少滲漏若有霎時之留住則覆水於地已不容復收矣矧今燕濩之暇時自點檢或歲一至焉或月一至焉不啻如潮信之進退於一月之間功烈之如彼其卑規模之如彼其窄亶由於是所以矯救之方其果安在城輔曰伏承縷縷下敎有以仰講究之精省察之密臣固欽頌之不暇而人君卽一天也一毫與天不相似則便是工夫未到處希天之道亶在於純亦不已伏望愈益加勉從事於聖益聖之地焉上曰卿之前後所奏皆爲好矣今日已晩又當講學卿亦老矣必難過午酬應今姑早退明再明間當以召對更接卿須入來也城輔曰昏眩之症劇歇無常如或可强謹當趨膺矣臣之上來爲伸延頸之忱今豈敢言歸而狗馬賤疾自來沈痼咫尺殿陛若有顚仆之患則其爲壞損朝儀貽羞搢紳當復如何實難許久留滯矣上曰今豈可遽然下去乎師傅年過七旬所居且遠寒暑換節之時難責其撼頓往來故不得頻煩招延而卿則年旣差少道里又近他日設或下去頻頻往來出入講學則其爲開發訓迪之益豈不多哉卿是世祿之臣豈不念及於此一再見卿亦足驗其所存且其胸次襟期尤有契於予心卿勿逡巡須以他日上來之意仰奏也城輔曰臣以無似猥登講席獲瞻睿容凝重端默逈出常凡且於文義解釋之際往往有老師宿儒所不能及者臣實慶忭欣祝謹誦先正臣宋時烈疏中龍鳳之姿天日之表未足以諭之語矣宗社無疆之休孰大於是今承聖敎勤勤懇懇有足以感動木石臣豈不知承膺而非但虛名濫叨無面可顯加以痼疾難醫恐無自力之望矣上曰旣已招徠豈可捨去卿旣言病雖難强其長留京寓而歲以爲課或再或三則卿亦豈終始邁邁雖未能得諾於卽席而從當更加敦勉鄕須知此意也城輔曰臣固知萬萬猥越而竊有一瞻天顔之願矣上曰此自是故事予亦欲諦視卿面矣仍命起立城輔起立少頃退伏曰臣旣一瞻天顔雖退塡溝壑無復餘憾矣上曰向賜卿金圈而聞卿退歸私次輒復脫去云極爲過矣此是命德之器先輩亦未嘗如是云此後則須爲懸之也仍敎曰都承旨與諭善先退詣講學廳也晩秀城輔先退命書榻敎曰進御生脈散自今日一貼式製入命特進官先退命書傳敎曰次對入侍賤臣承命出與行左承旨洪仁浩事變假注書李南圭兼戶曹判書金華鎭行上護軍金持默行大護軍李敬懋吏曹判書金載瓚兵曹判書李時秀行大護軍沈煥之行護軍徐有大李漢豐徐龍輔李益運開城留守韓用龜偕入進伏秉模進前奏曰侵早臨筵聖體若何上曰一樣矣秉模曰昨有生脈散煎入之敎故問諸提調則以其治熱之劑而進御云矣上曰蒸熱果難耐且多引飮故欲試此劑矣近日則一經勞動便覺其爲勞役此役字卽心爲形役之役蓋緣心爲氣役所以覺其爲勞此亦精神筋力之漸不如前而然也秉模曰聖人之血氣有時而衰酬應之太煩非但有妨於攝養如俄者所言上承千聖之統斯乃聖學先務之大者外此庶事雖係民國之務太加偏係恐或爲害於治心矣上曰然矣御極以後雖未嘗以日供之米爲口腹之養而然亦不可不謂之玉食傳曰治人者食於人爲民一念不過欲償其所食而猶患筋力之不逮矣今人被先朝壽考之化七十八十之人强健矍鑠無異少年則況五十以下其敢以衰老自居乎日昨大享之班戶判之周旋升降於薦俎之任少無憚勞底意思亦豈非好筋力乎卿雖體肥而亦無難於駿奔矣三銓新除或慮其生疎而亦能善爲將事只有洪樂游之做錯矣其所勘律承旨果已考例乎仁浩曰可以旁照者有奪告身三等之例矣上曰伊時之不更奠爵只爲添爵果合於定式矣洪樂游另加小心而反有此做錯雖以治心之工喩之固當操存而若或把捉之太過則反爲害矣古之聖人或鷄鳴而起或坐以待朝而人之受氣漸不如古學問工夫亦當量力雖使漢唐以後聖人復起其所用工亦必稍異於三代以前矣秉模曰果如聖敎矣且坐以待朝亦言其求道之勤有如是之時耳亦豈必日日徹曉乎聖人用工固貴篤實而亦不使其有損於血氣竊覸聖上日用之際自政院觀之則鎭日酬應無非政院之事務自內閣觀之又莫非內閣之事務自備局觀之又莫非備局之事務推以至於八路三百六十州之間聖心之憧憧亦必無時而不在焉顧此一念之憂勤反有甚於勞動區區憂慮有不能弛矣上曰勞心實難於勞力他固無論三百六十日之雨暘無非關念處此豈不難乎況今朝廷模樣殆是往古來今之所未嘗見丕應之效尙矣雖一念一事上亦無足觀者予心之懍惕奚啻如朽索之馭六馬也上曰次對爲之秉模曰俄聞山林之言似有從近尋鄕之意林下讀書之士實爲朝廷之元氣不可不思勉留之方矣上曰今筵酬酢可驗所存且其胸次之間無少礙滯誠爲可貴勉留之方予當加意矣秉模曰備局有司堂上李書九向來申飭之後尙不行公事體所在萬萬未安施以罷職之典何如上曰依爲之出擧條秉模曰頃因仁同邑弊釐正事草記批旨內該倅窠別作階梯履歷之岐然後人羨其官官自得人此則更與左相及曾經銓堂人詳議草記事命下矣諸議或以爲武倅中未經邊地者考其聲績許以邊地履歷未經防禦者許以防禦履歷庶爲激勸蘇革之一助而非邊地非防禦而用其履歷名實相左事甚苟簡恐不如另飭銓曹日後差遣之時無論文武拔例擇差不謹之銓堂隨時論責雖無聳動之效似爲悠久之道故敢此仰達矣上曰官方之於擇人別無關係而中人以上爵祿必爲磨鈍礪惰之資近來凡有擇差之命先取於履歷者雖甚無義亦由於俗規之不得不然大抵居銓者平日無心草之人才臨政膜索何以副急塞責所以俾作官方階梯兼欲民邑蘇弊者也非不苟且卽亦循俗制治之一端今若只令另擇決知其不能食其效事有關於民邑則興一利不若除一害區區官方何足較絜乎限蘇弊間準瓜於該邑者各隨其人履歷未經邊禦者擬邊禦無得作散遞來待移陞然後差代略倣蔭窠五考十考連上守令收用之例爲可以此定式分付銓曹書之御覽官案中該窠以爲遵行之地可也出擧條秉模曰以戰漕船事問于統帥及道臣而諸條所陳或有可取之策亦不無爲弊之端矣上曰更加商量以草記稟處也上曰漕船之指路護送等節果已嚴飭乎秉模曰已爲關飭矣秉模就座上敎載瓚曰向見卿疏心甚惻然卿今同處看護乎載瓚曰臣旣出入淸禁故今方出寓他所矣上曰在卿情理豈可久離卿須卽爲還家也華鎭曰臣雖老且病矣豈敢爲自便之計而猥蒙倚毗之隆一無報答之效只緣感激恩數黽勉至今而目下病狀轉益癃痼非但一己之狼狽實慮國事之僨誤矣上曰過矣又何必畢其說乎以卿鍊熟畀以是任度支一部少紓憂慮矣華鎭曰聖眷如是其隆而臣則衰朽轉甚一無猷爲願擇年少可堪之人焉上曰年少者之精力反不及前輩之已老者矣且小才之有所猷爲亦何補於事乎仍敎曰本曹事務別無可稟者乎華鎭曰別無目下緊務而含春苑垣墻土築處今方爲之矣上曰逌瞻門土墻完固善成此卽卿爲戶判時所築乎華鎭曰然矣上曰本宮初建時以瞻近祠屋之意經營於宣禧宮近處洗心臺址至於開基定礎而畢竟移卜於此處亦可見自有其地矣每當毓祥宮展拜之時輒一登臨於是臺蓋出瞻慕之意而每以季春動駕適當賞花之辰矣今年則適因事故旣未春謁又以日氣之蒸熱尙今未爲矣予於近來每難於動駕者不但筋力之漸衰未免有憚勞底意每過鍾街大路都民聚會之地自念仁政惠澤之無一及民常不覺忸怩矣惟是月一覲宮庶寓一分瞻慕之誠而至於逐日晨謁之至願亦未易遂誠矣念昔先朝動駕每以輦陪軍之流汗亦覺不安爲敎體下之聖意庶可仰認逌瞻門展拜雖曰無異於闕內而兵判藥提每多年老之人駕前步從見其奔走之狀予安得不爲之悶然乎仍命三司進前銓等進伏仁浩曰大司諫宋銓旣有朝講時先入侍後謝恩之命則講班退後所當肅拜後登筵而仍爲就座徑先進前有損臺體不可無警推考何如上曰依爲之出擧條銓欲避嫌上曰肅謝之前又豈可避嫌乎銓退出上曰府啓只擧末端也繼忠曰請寢李汝節定配之命更令王府嚴覈取服施以當律上曰不允出擧條繼忠曰新除授掌令李儒修時在忠淸道洪州地請斯速乘馹上來事下諭上曰依啓出擧條上曰誰之近族繼忠曰別無顯族而爲故相臣鄭苯十二代孫矣上曰新自下土來如有邑弊民瘼之可以陳達者亦以新啓爲之繼忠曰雖或有可達之事而言語拙訥不能陳啓矣上曰然則退而陳疏可也銑曰中庸今已畢講繼講冊子以何書爲之乎上曰以大學爲之也畢講後冊子例爲內入而今番則只以進講冊子付籤置之本館可也仍命退諸臣以次退出